《盘豆驿》
清代·陶廷珍

丛山如破衣，人似虱缘缝。盘旋一线中，欲速不得纵。

高尘接云雾，填塞眼耳空。终朝汗如濯，肤曝烈日痛。

荒驿竖孤烟，喘定一驻鞚。水浆乞茅店，安得量瓶瓮。

出关马已瘏，望岳目犹送。长途聊自遣，羞作步兵恸。

作者简介：陶廷珍，字效川，号午庄，会稽人。乾隆辛卯举人，官肃州州同。有《天目远游》、《鸡肋》、《仇池》、《关河》等集。